Pa se alles. - SorinaSorina
Net omdat julle 'n baba gaan hê of 'n baba of klein kindjie in die huis het, beteken nie dat daardie kind se lewe net om Mamma wentel nie. 'n Pa maak 'n baie belangrike deel uit van sy kind se lewe, selfs voor geboorte al weet die nuweling dat daar nog iemand in sy lewe teenwoordig is. Hy hoor hom, kan voel wanneer hy aan mamma se magie vat en beleef op hierdie maniere al klaar die teenwoordigheid van sy pa. Wanneer die nuwe baba gebore is, het hy nie net sy ma nodig nie. Pappa kan ook deel hê in die nuweling se lewe en van vroeg af 'n hegte band met hom vorm.
Vroeër jare is geglo dat 'n ongebore baba in 'n borrel-wêreld van sy eie bestaan en dat hy nie gestimuleer kan word voor hy nie gebore was nie. Hierdie aannames is gelukkig verkeerd bewys – inteendeel, dit is bewys dat babas al voor geboorte kan begin met die bindingsproses en dat jy hom intellektueel ook kan stimuleer.
pa soen magie
Teen ongeveer 4.5maande swangerskap kan die baba al hoor wat buite om hom gebeur.
Op 7 maande swangerskap is sy oë ten volle ontwikkel en hy kan lig en donker waarneem. Teen hierdie tyd is sy senuwee-verbindings tussen sy tasreseptore (vir gevoel) en sy brein volledig ontwikkel en hy kan aanrakings waarneem. Hy kan ook teen hierdie tyd reuke waarneem deurdat die molekules in die amniotiese vloeistof om hom deur sy olfaktoriese reseptore in die neus waargeneem word.
Jy kan sy sintuie gebruik om hom op ouditiewe (gehoor), tas (gevoel) en visuele (sien) te stimuleer en hy sal jou leer ken in hierdie proses.
Watter maniere kan jy gebruik om voor geboorte met jou baba te bind?
Sê vir jou baba 'n rympie of sing vir haar 'n liedjie – babas herken stemme en word veral gesus deur die ritme van rympies en liedjies. Na geboorte sal sy die liedjies en rympies wat jy vir haar gesing het voor geboorte ook herken en dit kalmeer 'n ongelukkige baba vinnig.
Praat met baba: Sê vir jou baba "Hallo Baba" en gesels dan met hom terwyl jy oor mamma se magie streel. Hydrieling sal erkenning, aanvaarding en rustigheid ervaar en die rustigheid ook assosieer met jou stem. Vertel hom van goed wat jou interesseer, iets mooi wat jy gesien het, wat jy die dag gedoen het of lees sommer vir hom voor wat jy besig is om te lees. Die onderwerp is nie belangrik nie, net dat jy rustig met hom gesels. As julle die geslag weet en op 'n naam besluit het, kan jy sy naam noem elke keer wanneer jy vir hom 'hallo' sê. Dit is ook bewys dat babas met wie daar voor geboorte gesels was, 'n beter begrip van woorde en klanke het as babas met wie daar nie gesels was nie. Jy sal dus ook help om baba se brein te ontwikkel deur net met hom te gesels!
Raak klassiek: Speel vir jou baba klassieke musiek – daar is bewys dat dit sy intelligensie kan verhoog, veral as jy vir hom Mozart, Bach en Vivaldi speel!
Speel met 'n flitslig met jou baba: Skyn die lig op die onderste deel van jou vrou se maag en sê vir die baba "Die lig is aan!"; skakel dit af en sê "Die lig is af!"
Gaan saam na die ondersoeke waar die dokter 'n sonar neem.
Neem deel wanneer julle soek vir 'n naam.
Hier is 'n maklike rympie wat jy solank vir die baba sê:
Vissies wat na kossies soek,
Pappa vang hul aan die hoek,
Mamma braai hul in die pan,
Baba eet daar heerlik van.
Bind met jou baba by geboorte:pa knip ook koord
Knip die koord nadat die koord-bloed uit is en die koord saamgetrek het. Dit is iets wat jy altyd sal onthou van jou baba se geboortedag! Die dokter of vroedvrou sal jou help hiermee. Onthou dat dit bewys is dat daar baie voordele is om die koord te laat klop vir ten minste 3 minute voordat jy dit knip. Vra die dokter of vroedvrou meer daaroor.
Gee vir baba sy eerste vel-tot-vel kontak totdat mamma reg is om hom te vat. Vel-tot-vel kontak help jou baba om rustiger te word, dit verlaag sy hartklop tempo, maak hom warmer en laat hom veilig voel. Hoe doen jy dit? Trek voor die tyd jou hemp uit en hou vir baba teen jou vel vas, met 'n kombersie oor hom gewikkel.
As jou vrou 'n keiser moes hê, probeer om heeltyd saam met jou baba te bly tot mamma gereed is om baba vas te hou en te borsvoed. Kry 'n doula om jou vrou in daardie tyd by te staan as jy haar nie alleen wil los nie, of as sy bietjie ekstra ondersteuning nodig het.pa met pasgebore baba vel op vel
Bind met jou baba soos hy grootword:
Vat bietjie vir baba as jy by die huis kom na werk – lê en gesels met hom of laat hy saam met jou na mooi musiek luister terwyl jy ontspan. Dit sal mamma 'n blaaskans gee en jy kry tyd om te bind!Baba is by die huis en nou kan jy geleenthede skep waarin jy met hom kan bind. Dit kan enige tyd wees, vandat jy opstaan in die oggend, tot laat in die nag met 'n middernag voeding!
Maak bad-tyd bind-tyd. Wees die een om die baba te bad saans of nog beter, bad saam met jou baba! As jy saam met hom bad maak dit hom rustiger.pa stofsuig
Masseer jou baba. Massering bring jou en baba nader aan mekaar en dit help vir baba op vele maniere: dit verlig die simptome van koliek, verlig spanning, laat hom rustiger asemhaal en help met groei.
Dra jou baba saam met jou in 'n drasak – jy kan sommer stofsuig (die geluid sus die baba) of buite loop waar hy saam met jou na dinge kan kyk, jy kan tafel dek of die bal vir die hond gooi.
Dans met jou baba: die gewieg en geswaai kalmeer babas en is help met haar gewaarwording van ritme.
Vat haar saam in haar stootkarretjie as jy gaan draf of buitelugaktiwiteite doen.
Vat 'n middagslapie saam.
Wees laf saam en lag lekker! Babas geniet dit baie as mens lawwe goed saam met hulle doen: blaas borrels, maak geluide, trek gesigte! Jou baba sal eendag 'n goeie sin vir humor hê en sal lawwe dinge saam met jou kan doen.
Lees vir jou baba. Lees enigiets, van die sportblad tot jou gunsteling gedigte.
pa op outingWanneer jy jou baba vashou en met haar gesels, hou haar in jou arm. Op hierdie afstand fokus jou baba se oë op jou gesig. Oogkontak bind jou band met jou baba.
Gaan saam na jou baba se dokters-afsprake en leer meer oor jou baba se ontwikkeling en gesondheid. Dit sal jou help om hom beter te verstaan, omdat jy sal weet wanneer dit tande-kry-stadium of iets anders is wat jou baba omgekrap kan maak.
Voer jou baba. Wanneer hy nog klein is, kan jy 'n beurt kry om vir baba 'n bottel te gee, as hy gebottelvoed word, en wanneer baba al vaste kos eet kan jy vir hom help voer.
Wanneer jou baba dalk siek is, gee vir mamma 'n uur af en sit by hom en versorg hom. Op hierdie manier sien mens hoe werklik weerloos mens se kindjie is. Stel hom gerus deur jou teenwoordigheid.
Oefen saam met baba. Wanneer jou baba sterk genoeg is om sy koppie regop te hou kan jy 'bench presses' met hom doen. Dit sal hom vermaak en jou armspiere oefening gee.
Neem baie foto's. Van alle hoeke af. Babas kan baie vermaaklik wees en dis ook iets wat jy met die oupas en oumas kan deel.
Bowenal – wees geduldig. Dit neem soms langer vir 'n pa en baba om te bind as vir 'n ma en baba, omdat baba so baie tyd saam met sy ma spandeer. Probeer dus om meer tyd met jou baba te spandeer en op hierdie manier sal julle mekaar leer ken.